Diari Oficial de la Generalitat Valenciana


Sumari del DOGV 2664, del 10-01-1996 (1996/837192)

ORDRE de 2 de gener de 1996, de la Conselleria d'Administració Pública, per la qual es convoquen 5 beques per a diplomats en Informàtica (Sistemes Físics), estudiants de quart i cinquè i llicenciats de les escoles tècniques superiors o facultats d'Informàtica (Sistemes Físics), Telecomunicacions (Telemàtica) o qualsevol altra escola o facultat que tinga especialitats d'Informàtica o Telecomunicacions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2664

Data del DOGV
:   10-01-1996

Secció del DOGV
:   AUTORITATS I PERSONAL

Número del document
:   1996/837192


Data del document
:   02-01-1996

Organisme emissor
:   Conselleria d'Administració Pública

Tipus de document
:   Ordre

ORDRE de 2 de gener de 1996, de la Conselleria d'Administració Pública, per la qual es convoquen 5 beques per a diplomats en Informàtica (Sistemes Físics), estudiants de quart i cinquè i llicenciats de les escoles tècniques superiors o facultats d'Informàtica (Sistemes Físics), Telecomunicacions (Telemàtica) o qualsevol altra escola o facultat que tinga especialitats d'Informàtica o Telecomunicacions.   
En virtut de les facultats conferides per l'article 35 de la Llei 5/1983, de 30 de desembre, del Govern Valencià, i mitjançant aquesta ordre, es convoca la concessió de 5 beques per a diplomats de l'Escola d'Informàtica (especialitat de Sistemes Físics) o estudiants de quart i cinquè i llicenciats de les escoles tècniques superiors o facultats d'Informàtica (especialitat de Sistemes Físics), Telecomunicacions (especialitat de Telemàtica) o qualsevol altra escola o facultat que tinga especialitats d'Informàtica o de Telecomunicacions.  
ORDENE:  
Article primer. Objecte  
L'objecte d'aquesta ordre és la convocatòria de 5 beques en l'àrea d'Organització i Sistemes d'Informació, de la Direcció General per a la Modernització de les Administracions Públiques, de la Conselleria d'Administració Pública.  
Article segon. Requisits dels sol·licitants  
Podran optar a la beca:  
a) Els diplomats de l'Escola d'Informàtica (especialitat de Sistemes Físics).  
b) Els estudiants de quart i cinquè i llicenciats o enginyers de les escoles tècniques superiors o facultats d'Informàtica (especialitat de Sistemes Físics) o Telecomunicacions (especialitat de Telemàtica).  
c) Els estudiants de quart i cinquè i llicenciats o enginyers d'altres facultats o escoles tècniques superiors que hagen cursat l'especialitat d'Informàtica o Telecomunicacions.  
Article tercer. Durada i dotació econòmica  
Les beques tindran la durada d'un any (12 mesos), des del començament que s'assenyale.  
Les beques estaran dotades amb un import de 100.000 pessetes mensuals cadascuna.  
Es finançaran amb càrrec al Pressupost de la Generalitat Valenciana: per a l'exercici 1996, aplicació pressupostària 80.63.671.34.5, codi de línia 401/000/96.  
Aquesta convocatòria, i la concessió de les beques, es condicionen a la previsió del crèdit adequat i suficient en els pressupostos esmentats.  
Article quart. Formalització de sol·licituds  
Els candidats hauran de presentar, al Registre General de la Conselleria d'Administració Pública, ubicada en c/ Miquelet, 5, de València, o en qualsevol de les dependències previstes en l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú, la documentació següent:  
a) Currículum, del qual formaran part les seues dades personals, fotocòpia del DNI, domicili habitual, data de naixença, telèfon, expedient acadèmic i qualsevol altre document que acredite la possessió d'altres títols o mèrits docents, professionals, coneixements d'idiomes, cursos rebuts, paquets ofimàtics que es coneixen, etc.  
h) Certificat acadèmic acreditatiu dels requisits exigits en l'article segon i de l'expedient acadèmic presentat.  
c) Hauran de fer constar en la sol·licitud: «Beques d'informàtica 1996, àrea d'Organització i Sistemes d'Informació».  
Article cinquè. Termini de presentació de sol·licituds  
El termini de presentació de sol·licituds serà de 15 dies hàbils, comptadors a partir de l'endemà al de la publicació d'aquesta convocatòria en el Diari Oficial de la Generalitat Valenciana.  
Article sisè. Termini de selecció i concessió de beques  
1. La concessió de les cinc beques s'efectuarà per resolució del conseller d'Administració Pública, vista la decisió de la comissió avaluadora, que estarà presidida pel director general per a la Modernització de les Administracions Públiques, o persona que hi delegue. Formaran part d'aquesta, com a vocals, tres representants de l'àrea d'Organització i Sistemes d'Informació de la Conselleria d'Administració Pública.  
2. La comissió avaluadora es reunirà dins els 15 dies següents a l'acabament del termini de presentació de sol·licituds i convocarà tots aquells candidats que complesquen els requisits exigits en aquesta convocatòria, a fi de comprovar, mitjançant la prova escrita, aquells aspectes referents als mèrits adduïts que s'estimen d'interès. La puntuació de la prova escrita serà de 0 a 10 punts.   
Després de la correcció de la prova escrita, la comissió avaluadora convocarà tots aquells candidats que hagen obtingut una puntuació igual o superior a 5 punts, en la citada prova escrita, per a la realització d'una entrevista personal; a fi de seleccionar els cinc candidats, als quals se'ls concediran les beques. En aqueixa entrevista es valorarà, entre altres:  
- Sistemes operatius coneguts.  
- Protocols de comunicacions coneguts.  
- Sistemes de correu electrònic.  
- Coneixements i experiència en la xarxa Internet.  
3. La resolució del conseller d'Administració Pública que atorgue les 5 beques, la qual es dictarà en el termini màxim de tres mesos, comptadors des de l'acabament del termini de presentació d'instàncies, serà publicada en el Diari Oficial de la Generalitat Valenciana. A aquesta relació s'adjuntarà una borsa de treball constituïda pels aspirants que no resulten adjudicataris de les beques, ordenats d'acord amb la puntuació obtinguda, per a cobrir les vacants que puguen sorgir durant el període de benefici, sempre que coincidesquen les característiques de la beca vacant, i la titulació requerida, amb la dels candidats de la borsa de reserva . Aquesta resolució es farà pública, també, en els taulers d'anuncis de la Conselleria d'Administració Pública.   
El conseller d'Administració Pública es reserva la facultat d'interpretar el contingut d'aquesta convocatòria de beques i llista de reserva de becaris, després d'haver vist l'expedient contradictori i amb plena subjecció al Decret 108/1992, a aquesta convocatòria i a la normativa general o sectorial que puga ser-hi d'aplicació.  
4. La condició de becari no generarà, en cap moment, relació laboral amb la Generalitat Valenciana.  
5. La condició d'integrant de la borsa de reserva de becaris de informàtica no generarà, en cap moment, relació laboral amb la Generalitat Valenciana, ni compromís d'accedir en qualsevol moment a la condició de becari.  
Per a accedir a la condició de becari caldrà que es produesca una resolució del conseller d'Administració Pública, en la qual s'adjudique la beca al seu favor. Aquesta resolució es publicarà, igualment, en el Diari Oficial de la Generalitat Valenciana.  
Article setè. Obligacions dels becaris  
1. Les beques concedides són incompatibles amb qualsevol altra beca o ajuda, com també amb el desplegament d'una activitat laboral regular. La infracció d'aquesta regla autoritzarà la Conselleria d'Administració Pública a cancel·lar el benefici de la beca.  
2. Els becaris, una vegada reben la notificació d'haver estat seleccionats per a una beca, estaran obligats a tenir una dedicació a les activitats objecte d'aquesta de 30 hores setmanals, que hauran de ser realitzades sota la supervisió del personal de l'àrea d'Organització i Sistemes d'Informació de la Direcció General per a la Modernització de les Administracions Públiques, de la Conselleria d'Administració Pública, designat a tal efecte.  
3. Els becaris hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.).  
Al final del període de la beca, el becari haurà d'elaborar una memòria de les activitats dutes a terme.  
La Conselleria d'Administració Pública dirigirà les activitats dels becaris, i resoldrà les incidències que es produesquen durant el període de benefici de les beques.  
La Conselleria d'Administració Pública podrà deixar sense efecte aquestes, en el cas que es produesca l'incompliment de les obligacions per part dels becaris.  
Article vuitè. Forma de pagament  
Les beques, en la quantia determinada en l'article 3, s'abonaran als becaris mensualment, després de l'informe favorable de l'àrea d'Organització i Sistemes d'Informació.  
Contra aquesta ordre, que posa fi a la via administrativa, es podrà interposar un recurs contenciós administratiu davant la sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'aquesta al Diari Oficial de la Generalitat Valenciana.  
Per a la interposició de l'esmentat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest. Tot això de conformitat amb el que preveuen els articles 57.2f i 58, de la Llei Reguladora de la Jurisdicció Contenciosa Administrativa, de 27 de desembre de 1956; l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sense perjudici que es puga exercir qualsevol altre recurs que s'estime oportú.  
València, 2 de gener de 1996.  
El conseller d'Administració Pública,  
JOSÉ JOAQUíN RIPOLL SERRANO